Document ID: 32009D0297

KOMISSION PÄÄTÖS,
tehty 26 päivänä maaliskuuta 2009,
päätöksen 2008/866/EY muuttamiseksi sen soveltamisajan osalta
(tiedoksiannettu numerolla K(2009) 1876)
(ETA:n kannalta merkityksellinen teksti)
(2009/297/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan i alakohdan,
sekä katsoo seuraavaa:
(1)
Komissio teki 12 päivänä marraskuuta 2008 päätöksen 2008/866/EY (2) kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi sen jälkeen, kun tietyt Perusta tuodut hepatiitti A -viruksen (HAV) saastuttamat simpukat oli tunnistettu ihmisillä puhjenneen hepatiitti A:n lähteeksi. Päätöstä sovelletaan 31 päivään maaliskuuta 2009.
(2)
Perun viranomaiset ovat toimittaneet joitakin tietoja korjaavista toimenpiteistä, joita ne ovat toteuttaneet parantaakseen yhteisöön vietäväksi tarkoitettujen simpukoiden tuotannon valvontaa.
(3)
Tiedot ovat kuitenkin puutteellisia, ja komissio aikoo suorittaa tarkastuksen Perussa.
(4)
Odotettaessa, että Perun viranomaiset toimittavat kaikki asiaankuuluvat tiedot ja mainitun tarkastuksen tulokset saadaan, on aiheellista jatkaa päätöksen 2008/866/EY soveltamista 30 päivään marraskuuta 2009.
(5)
Sen vuoksi päätöstä 2008/866/EY olisi muutettava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2008/866/EY 5 artiklassa päivämäärä ”31 päivään maaliskuuta 2009” päivämäärällä ”30 päivään marraskuuta 2009”.
2 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä maaliskuuta 2009.

Labels: 12
18
0
6